b'\n_START_ARTICLE_\nAntonio del Pollaiolo\n_START_PARAGRAPH_\nAntonijas Polajuolas (it. Antonio del Pollaiolo arba Antonio del Pollaiuolo, tikr. Antonio Benci, apie 1432 \xe2\x80\x93 1496 m. vasario 4 d.) \xe2\x80\x93 ital\xc5\xb3 XV a. ankstyvojo renesanso tapytojas, grafikas, skulptorius ir auksakalys i\xc5\xa1 Florencijos.\n_START_SECTION_\nBiografija\n_START_PARAGRAPH_\nAntonijas Polajuolas gim\xc4\x97 apie 1432 m. Florencijoje pauk\xc5\xa1tininko Antonio Benci \xc5\xa1eimoje. Jis ir \xc5\xa1iek tiek jaunesnis jo brolis Piero v\xc4\x97liau prisi\xc4\x97m\xc4\x97 pravard\xc4\x99 nuo t\xc4\x97vo verslo \xe2\x88\x92 prekybos naminiais pauk\xc5\xa1\xc4\x8diais. Sp\xc4\x97jama, kad jis mok\xc4\x97si auksakalio amato pas Lorenzo Ghiberti s\xc5\xabn\xc5\xb3 Vittore, o jo brolis Piero \xe2\x88\x92 tapybos pas Andrea del Castagno. Nuo 1457 m. jis buvo \xc4\xaftrauktas \xc4\xaf \xc5\xa0v. Jono baptisterijos dekoravimo darbus. Apie 1470 m. broliai atidar\xc4\x97 nuosavas dirbtuves Florencijoje. Daugeliu atveju jie dirbdavo kartu ir sunku i\xc5\xa1skirti vieno kurio i\xc5\xa1 j\xc5\xb3 darb\xc4\x85. Antonio Polajuolo \xc4\xafna\xc5\xa1as sp\xc4\x97jamas i\xc5\xa1 jam priskiriamos bronzin\xc4\x97s to meto skulpt\xc5\xabros \xe2\x80\x9eHerkulis nugali Ant\xc4\x97j\xc4\x85\xe2\x80\x9c (Bargello muziejuje) ir vienintel\xc4\x97s i\xc5\xa1likusios gravi\xc5\xabros \xe2\x80\x9eDe\xc5\xa1imties nuog\xc5\xb3 vyr\xc5\xb3 m\xc5\xab\xc5\xa1is\xe2\x80\x9c, atspausdintos apie 1470-\xc5\xb3j\xc5\xb3 viduryje Francesco Squarcione dirbtuv\xc4\x97se Padujoje. Antonijas vaizdavo \xc4\xafsir\xc4\x99\xc5\xbeusi\xc5\xb3 ir \xc4\xafsitempusi\xc5\xb3 vyr\xc5\xb3 k\xc5\xabnus. Sp\xc4\x97jama, kad tok\xc4\xaf realistin\xc4\xaf vaizdavim\xc4\x85 Antonijas gal\xc4\x97jo pasiekti tik studijuodamas raumenis k\xc5\xabn\xc5\xb3 skrodimo metu. Jo rankai priskiriami ma\xc5\xbei paveikslai \xe2\x80\x9eHerkulis nugali Ant\xc4\x97j\xc4\x85\xe2\x80\x9c ir \xe2\x80\x9eHerkulis ir hidra\xe2\x80\x9c Ufici\xc5\xb3 galerijoje._NEWLINE_1472 m. Antonijas Polajuolas \xc4\xafstojo \xc4\xaf Florencijos \xc5\xa0v. Luko dailinink\xc5\xb3 gildij\xc4\x85. Daugel\xc4\xaf dirbini\xc5\xb3 jam u\xc5\xbesakin\xc4\x97jo to meto \xc4\xaftakingiausia Florencijos Medi\xc4\x8di\xc5\xb3 gimin\xc4\x97. Su broliu Piero Antonijas dirbo San Miniato ir Santissima Annunziata ba\xc5\xbeny\xc4\x8diose ties tapybos darbais (pastarasis, vaizduojantis \xc5\xa0v. Sebastijon\xc4\x85, yra Londono nacionalin\xc4\x97je galerijoje). 1484 m. Antonijas, kartu su broliu Piero, atvyko \xc4\xaf Rom\xc4\x85 darbams ties popie\xc5\xbeiaus Siksto IV-ojo kapu, ant kurio Antonijas i\xc5\xa1kal\xc4\x97 savo autograf\xc4\x85. 1492 m. Antonijas prad\xc4\x97jo darbus ties popie\xc5\xbeiaus Inocento VIII-ojo kapu, kurie u\xc5\xbetruko iki skulptoriaus mirties 1498 m. \xc5\xa0iame kape pirm\xc4\x85kart buvo i\xc5\xa1kaltas s\xc4\x97din\xc4\x8dio popie\xc5\xbeiaus portretas \xe2\x88\x92 modelis, kuris tapo \xc4\xafprastu daugelyje v\xc4\x97lesni\xc5\xb3 popie\xc5\xbei\xc5\xb3 kap\xc5\xb3. Abu Antonijo Polajuolo popie\xc5\xbei\xc5\xb3 kapai yra \xc5\xa0v. Petro bazilikoje. Sp\xc4\x97jama, kad Antonijas Polajuolas gal\xc4\x97jo b\xc5\xabti nukal\xc4\x99s Romulo ir Remo skulpt\xc5\xabras pagars\xc4\x97jusiai statulai \xe2\x80\x9eKapitolijaus vilk\xc4\x97\xe2\x80\x9c. Dailininkas ir skulptorius mir\xc4\x97 1498 vasario 4 d. Palaidotas \xc5\xa1alia kiek anks\xc4\x8diau mirusio brolio Piero San Pietro in Vincoli ba\xc5\xbeny\xc4\x8dioje Romoje.'